CELEX: 32018R1639
Language: bg
Date: 2018-07-13 00:00:00
Title: Делегиран регламент (ЕС) 2018/1639 на Комисията от 13 юли 2018 година за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти за допълнително конкретизиране на елементите на кодекса за поведение, който се разработва от администраторите на бенчмаркове, които се основават на входящи данни от доставчици на входящи данни (Текст от значение за ЕИП.)

5.11.2018   
               
               
                  BG
               
               
                  Официален вестник на Европейския съюз
               
               
                  L 274/11
               
            
         ДЕЛЕГИРАН РЕГЛАМЕНТ (ЕС) 2018/1639 НА КОМИСИЯТА
         от 13 юли 2018 година
         за допълнение на Регламент (ЕС) 2016/1011 на Европейския парламент и на Съвета по отношение на регулаторните технически стандарти за допълнително конкретизиране на елементите на кодекса за поведение, който се разработва от администраторите на бенчмаркове, които се основават на входящи данни от доставчици на входящи данни
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 15, параграф 6, четвърта алинея от него,
         като има предвид, че:
         
                     (1)
                  
                  
                     Съгласно член 15 от Регламент (ЕС) 2016/1011 от администратора на бенчмарк, основаващ се на входящи данни от доставчици на входящи данни, се изисква да разработи кодекс за поведение за този бенчмарк, в който ясно да се посочват отговорностите на доставчиците на входящи данни по отношение на предоставяните от тях входящи данни. Ако администратор изготвя група от бенчмаркове, която се състои от повече от един бенчмарк, основаващ се на входящи данни от доставчици на входящи данни, за групата от бенчмаркове може да бъде разработен само един кодекс за поведение. В член 15, параграф 2 от същия регламент са изброени елементите, които трябва да бъдат включени във всеки кодекс за поведение, разработен съгласно същия член. За бенчмарк от регулирани данни съгласно определението в член 3, параграф 1, подточка 24) от същия регламент не се изисква кодекс за поведение.
                  
               
                     (2)
                  
                  
                     За да се гарантира, че бенчмаркът е определен правилно, е от съществена важност предоставяните от доставчиците входящи данни да имат всички характеристики, които се изискват по методиката, и да са пълни. Следователно тези характеристики следва да се опишат достатъчно детайлно в кодекса за поведение и да се посочи какви данни трябва да се вземат предвид от доставчика на входящи данни, какви данни доставчикът може да изключва и как доставчикът на входящи данни предава входящите данни на администратора.
                  
               
                     (3)
                  
                  
                     Ключов фактор за гарантиране на достоверността на даден бенчмарк, основаващ се на входящи данни от доставчици на входящи данни, са подходящите знания, умения, обучение и опит на лицата, назначени от даден доставчик за предоставяне на входящите данни. Следователно кодексът за поведение следва да съдържа разпоредба, която изисква от всеки доставчик на входящи данни да извърши различни проверки на потенциалните вносители, преди да им даде съответните права.
                  
               
                     (4)
                  
                  
                     Надеждността на даден бенчмарк зависи до голяма степен от верността на входящите му данни. Следователно е от ключово значение доставчиците на входящи данни да проверяват данните — преди и след подаването им, за всякакви подозрителни записи, както и да потвърждават спазването на изискванията на кодекса за поведение. В тази връзка кодексът за поведение следва да съдържа разпоредби, съгласно които от доставчиците на входящи данни се изисква да извършват проверки на данните преди и след предоставянето им.
                  
               
                     (5)
                  
                  
                     Рискът от грешки или манипулации вероятно е най-голям в случаите, при които доставчиците на входящи данни могат да упражняват преценка при предоставянето на входящи данни. Следователно кодексът за поведение следва да изисква от доставчиците на входящи данни да прилагат политики, с които се конкретизира кога, как и от кого може да се упражнява преценка.
                  
               
                     (6)
                  
                  
                     Кодексът за поведение следва да съдържа разпоредби, съгласно които от доставчиците на входящи данни се изисква да съхраняват информация за данните, които са били взети предвид при всяко подаване и за всяко упражняване на преценка във връзка с тях. Такова съхраняване на информация е основен инструмент за установяване дали доставчикът на входящи данни е спазил политиките, изисквани от кодекса за поведение, имащи за цел да се гарантира, че се предоставят всички съответстващи входящи данни.
                  
               
                     (7)
                  
                  
                     Надлежното установяване и управление на конфликти на интереси на равнището на доставчиците е необходима стъпка към постигане на достоверност и точност на бенчмарка. По тази причина кодексът за поведение следва да съдържа разпоредби, с които се изисква системите и механизмите за контрол, въведени от доставчика на входящи данни, да включват регистър на конфликтите на интереси, в който доставчикът на входящи данни следва да записва установените конфликти на интереси и предприетите мерки за тяхното управление.
                  
               
                     (8)
                  
                  
                     В съответствие с принципа за пропорционалност, с настоящия регламент се избягва налагането на прекомерна административна тежест върху администраторите и доставчиците на входящи данни по отношение на значимите бенчмаркове и тези с малка значимост, като се дава възможност на администраторите на бенчмаркове с малка значимост да разработват кодекси за поведение, които са по-малко подробни от тези за критичните бенчмаркове.
                  
               
                     (9)
                  
                  
                     На администраторите следва да се даде достатъчно време да подготвят кодекси за поведение, съответстващи на установените с настоящия регламент изисквания. В тази връзка прилагането на настоящия регламент следва да започне два месеца след влизането му в сила.
                  
               
                     (10)
                  
                  
                     Настоящият регламент се основава на проектите на регулаторни технически стандарти, представени на Комисията от Европейския орган за ценни книжа и пазари.
                  
               
                     (11)
                  
                  
                     Европейският орган за ценни книжа и пазари проведе открити обществени консултации по проектите на регулаторните технически стандарти, въз основа на които е изготвен настоящият регламент, анализира потенциалните свързани с тях разходи и ползи и поиска становище от Групата на участниците от сектора на ценните книжа и пазарите, създадена по силата на член 37 от Регламент (ЕС) № 1095/2010 на Европейския парламент и на Съвета (2),
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Описание на входящите данни
            Кодексът за поведение, изготвен от администратора съгласно член 15, параграф 1 от Регламент (ЕС) 2016/1011 (наричан по-долу „кодексът за поведение“), включва ясно описание и изисквания по отношение най-малко на следните елементи на входящите данни, които трябва да бъдат предоставени:
            
                        а)
                     
                     
                        вид или видове на предоставяните входящи данни;
                     
                  
                        б)
                     
                     
                        изисквани стандарти за качеството и точността на входящите данни;
                     
                  
                        в)
                     
                     
                        минималното количество на предоставяните входящи данни;
                     
                  
                        г)
                     
                     
                        йерархията — ако има такава, съгласно която различните видове входящи данни трябва да се предоставят;
                     
                  
                        д)
                     
                     
                        формат, в който входящите данни трябва да се предоставят;
                     
                  
                        е)
                     
                     
                        честота на подаване на входящите данни;
                     
                  
                        ж)
                     
                     
                        график на подаване на входящите данни;
                     
                  
                        з)
                     
                     
                        процедури — ако има такива, които всеки доставчик на входящи данни трябва да прилага за корекции и стандартизиране на входящите данни.
                     
                  
         
            Член 2
            Вносители
            
               1.   Кодексът за поведение включва разпоредба, гарантираща, че на дадено лице се разрешава да действа като вносител на входящи данни само от името на доставчик на входящи данни, ако доставчикът на входящи данни се е уверил, че лицето има необходимите умения, знания, обучение и опит за тази роля.
            
            
               2.   Кодексът за поведение описва процеса на надлежна проверка, който даден доставчик на входящи данни трябва да проведе, за да се увери, че лицето има необходимите умения, знания, обучение и опит, за да подава входящи данни от негово име. Описанието на този процес включва изискване за извършване на проверки, с които да се установи:
               
                           а)
                        
                        
                           самоличността на лицето;
                        
                     
                           б)
                        
                        
                           квалификациите на лицето; както и
                        
                     
                           в)
                        
                        
                           репутацията на лицето, включително дали неговите права да действа като вносител на входящи данни са били спирани поради неправомерно поведение в миналото.
                        
                     
            
               3.   В кодекса за поведение се посочва процесът и средствата за комуникация, чрез които доставчикът на входящи данни уведомява администратора за самоличността на всяко лице, подаващо входящи данни от негово име, с което ще се даде възможност на администратора да извърши проверка дали вносителят е упълномощен да подава данните от името на доставчика на входящи данни.
            
         
         
            Член 3
            Процедури, които гарантират, че доставчикът на входящи данни предоставя всички относими входящи данни
            Кодексът за поведение включва разпоредби, съгласно които от доставчиците на входящи данни се изисква да прилагат и спазват най-малко следните политики:
            
                        а)
                     
                     
                        политика за входящите данни, която включва най-малко описание на:
                        
                                    i)
                                 
                                 
                                    данните, които да бъдат взети предвид при определянето на подаваните входящи данни; както и
                                 
                              
                                    ii)
                                 
                                 
                                    данните, които доставчикът на входящи данни може да изключи при подаването на входящи данни, заедно с причината или причините, поради които тези данни са изключени;
                                 
                              
                  
                        б)
                     
                     
                        политика за предаването на данни на администратора, която включва най-малко следното:
                        
                                    i)
                                 
                                 
                                    описание на процеса, който ще се използва за гарантиране на сигурността при преноса на данни; както и
                                 
                              
                                    ii)
                                 
                                 
                                    планове за действие при извънредни обстоятелства при подаването на входящи данни в случай на технически или оперативни затруднения, временно отсъствие на вносителя или липса на входящите данни, които са необходими съгласно методиката.
                                 
                              
                  
         
            Член 4
            Системи и механизми за контрол
            
               1.   Кодексът за поведение включва разпоредби, с които се гарантира, че системите и механизмите за контрол съгласно член 15, параграф 2, буква г) от Регламент (ЕС) 2016/1011 включват най-малко следните елементи:
               
                           а)
                        
                        
                           проверки преди предоставянето на данни за установяване на всички подозрителни входящи данни, включително проверки под формата на преглед на данните от второ лице;
                        
                     
                           б)
                        
                        
                           проверки след предоставянето на данни за потвърждаване, че входящите данни са предоставени съгласно изискванията на кодекса за поведение и за установяване на всички подозрителни входящи данни;
                        
                     
                           в)
                        
                        
                           наблюдение на преноса на входящите данни към администратора съгласно приложимите политики.
                        
                     
            
               2.   Кодексът за поведение може да позволи на доставчика на входящи данни да използва автоматизирана система за предоставяне на входящи данни, в която физически лица имат възможност да променят подаваните входящи данни единствено ако кодексът за поведение позволява това при изпълнение на следните условия:
               
                           а)
                        
                        
                           доставчикът на входящи данни има възможност непрекъснато да наблюдава надлежното функциониране на автоматизираната система; както и
                        
                     
                           б)
                        
                        
                           преди подаването на нови входящи данни доставчикът на входящи данни проверява автоматизираната система след всяка актуализация или промяна на нейния софтуер.
                        
                     В такъв случай не се налага кодексът за поведение да изисква от доставчика на входящи данни да извършва проверките, посочени в параграф 1.
            
            
               3.   В кодекса за поведение се определят процедурите, които даден доставчик на входящи данни трябва да е въвел с оглед отстраняването на грешки при предоставяните входящи данни.
            
            
               4.   Кодексът за поведение изисква от доставчика на входящи данни да преглежда установените системи и механизми за контрол редовно и във всички случаи най-малко веднъж годишно.
            
         
         
            Член 5
            Политики относно упражняването на преценка при предоставяне на входящи данни
            Ако дава възможност на доставчика на входящи данни да упражнява преценка при предоставянето на входящи данни, кодексът за поведение изисква от доставчика да прилага политики за упражняването на преценка, с които се конкретизира най-малко следното:
            
                        а)
                     
                     
                        обстоятелствата, при които доставчикът на входящи данни може да упражнява преценка;
                     
                  
                        б)
                     
                     
                        лицата, в рамките на организацията на доставчика на входящи данни, които имат право да упражняват преценка;
                     
                  
                        в)
                     
                     
                        вътрешните механизми за контрол, които уреждат упражняването на преценка от страна на доставчика на входящи данни, в съответствие с неговите политики;
                     
                  
                        г)
                     
                     
                        лицата, в рамките на организацията на доставчика на входящи данни, които са упълномощени да извършват последваща оценка на упражняването на преценка.
                     
                  
         
            Член 6
            Политика за съхраняване на данни
            
               1.   Кодексът за поведение включва разпоредби, с които се изисква от доставчиците на входящи данни да прилагат политики за съхраняване на данни, гарантиращи че доставчикът записва цялата приложима информация, необходима за проверка на спазването на кодекса за поведение от страна на доставчика на входящи данни, включително запис най-малко на следната информация:
               
                           а)
                        
                        
                           политиките на доставчика на входящи данни и процедурите, с които се управлява подаването на входящи данни, както и всички съществени промени на тези политики или процедури;
                        
                     
                           б)
                        
                        
                           регистър на конфликтите на интереси, посочен в член 8, параграф 1, буква б) от настоящия регламент;
                        
                     
                           в)
                        
                        
                           всяко дисциплинарно действие, предприето спрямо който и да било член от персонала на доставчика на входящи данни, относно дейности, свързани с бенчмаркове;
                        
                     
                           г)
                        
                        
                           списък на вносителите и лицата, които извършват проверки на подаваните данни, включително имената и ролите им в рамките на организацията на доставчика на входящи данни и датите, на които те са упълномощени да изпълняват функции, свързани с подаването на данни и, когато е приложимо, на които пълномощията им са прекратени;
                        
                     
                           д)
                        
                        
                           по отношение на всяко подаване на входящи данни:
                           
                                       i)
                                    
                                    
                                       предоставяните входящи данни;
                                    
                                 
                                       ii)
                                    
                                    
                                       данните, които са взети предвид при определянето на подаваните входящи данни и всички данни, които са изключени;
                                    
                                 
                                       iii)
                                    
                                    
                                       всяко упражняване на преценка;
                                    
                                 
                                       iv)
                                    
                                    
                                       всички предприети проверки на входящи данни;
                                    
                                 
                                       v)
                                    
                                    
                                       всички съобщения във връзка с предоставянето на входящи данни между вносителя и всяко лице в рамките на организацията на доставчика на входящи данни, което извършва проверки на предоставяните данни.
                                    
                                 
                     
            
               2.   Кодексът за поведение изисква в политиката за съхраняване на данни да бъде посочено, че информацията трябва да се съхранява най-малко пет години или три години за случаите, когато записите са на телефонен разговор или електронни съобщения, и да се съхранява върху носител, който позволява информацията да бъде достъпна за бъдещи справки.
            
            
               3.   Администраторът може да избере да пропусне изискването на подточка iv) от параграф 1, буква д), в случай че доставчикът предоставя входящи данни за значим бенчмарк.
            
            
               4.   Администраторът може да избере да не прилага едно или и двете изисквания, посочени в подточка iv) и подточка v) от параграф 1, буква д), в случай че доставчикът предоставя входящи данни за бенчмарк с малка значимост.
            
         
         
            Член 7
            Докладване на подозрителни входящи данни
            
               1.   Кодексът за поведение изисква от доставчика на входящи данни да прилага документирани вътрешни процедури, които предвиждат служителите му да докладват за всички подозрителни входящи данни на функцията за съответствие на доставчика на входящи данни, ако има такава, и на неговите висши ръководни структури.
            
            
               2.   В кодекса за поведение се посочват условията, при които доставчикът на входящи данни трябва да докладва на администратора за подозрителни входящи данни, както и процесът и средствата за комуникация, чрез които доставчикът на входящи данни се свързва с администратора.
            
         
         
            Член 8
            Конфликти на интереси
            
               1.   Кодексът за поведение изисква от доставчика на входящи данни да прилага системи и механизми за контрол във връзка с управлението на конфликти на интереси, които включват най-малко следните елементи:
               
                           а)
                        
                        
                           установяване на политика по отношение на конфликти на интереси, която урежда следното::
                           
                                       i)
                                    
                                    
                                       процеса за идентифициране и управление на конфликти на интереси, включително всяка вътрешна ескалация на конфликти на интереси;
                                    
                                 
                                       ii)
                                    
                                    
                                       стъпки за предотвратяване на, или минимизиране на риска от, конфликти на интереси в процеса по подбиране на вносители;
                                    
                                 
                                       iii)
                                    
                                    
                                       стъпки за предотвратяване на, или минимизиране на риска от, конфликти на интереси в политиките за възнагражденията, приложими за служителите на доставчика на входящи данни;
                                    
                                 
                                       iv)
                                    
                                    
                                       стъпки за предотвратяване на, или минимизиране на риска от, конфликти на интереси, произтичащи от управленската структура на доставчика на входящи данни;
                                    
                                 
                                       v)
                                    
                                    
                                       изисквания относно комуникационния обмен между вносителите и други служители в рамките на организацията на доставчика на входящи данни;
                                    
                                 
                                       vi)
                                    
                                    
                                       всяко физическо или организационно разделение между вносителите и другите служители на доставчика на входящи данни, което е осъществено с цел да предотвратява или минимизира риска от конфликти на интереси;
                                    
                                 
                                       vii)
                                    
                                    
                                       правила и мерки за справяне с всяка финансова експозиция, която доставчикът на входящи данни може да има към финансов инструмент или финансов договор, чиято стойност се определя въз основа на бенчмарка, за който доставчикът на входящи данни предоставя входящи данни;
                                    
                                 
                     
                           б)
                        
                        
                           създаване на регистър на конфликтите на интереси, който да се използва за записване на всички установени конфликти на интереси и всички мерки, предприети за тяхното управление, заедно с изисквания за поддържане на регистъра актуален и осигуряване на достъп до него на вътрешните и външни одитори.
                        
                     
            
               2.   Кодексът за поведение изисква служителите на доставчика на входящи данни, които участват в процеса по предоставяне на входящи данни, да преминават обучение по всички политики, процедури и механизми за контрол, свързани с установяването, предотвратяването и управлението на конфликти на интереси.
            
            
               3.   Администраторът може да избере да не прилага едно или повече от изискванията, посочени в подточки iii), v), vi) и vii) от параграф 1, буква а), в случай че доставчикът предоставя входящи данни за бенчмарк с малка значимост.
            
         
         
            Член 9
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 25 януари 2019 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 юли 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 171, 29.6.2016 г., стр. 1.
         
            (2)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение № 2009/77/ЕО на Комисията (ОВ L 331, 15.12.2010 г., стр. 84).